钦定古今图书集成/明伦汇编/官常典/第327卷 > 大学衍义补 > 闵珪
## 钦定古今图书集成/明伦汇编/官常典/第327卷 > 大学衍义补 > 闵珪

按《明外史》本传：“珪字朝瑛，乌程人。天顺末进士。授御
史，出按河南，以风力闻。成化六年，擢江西副使，进广
东按察使。久之，以右佥都御史巡抚江西。南赣诸府
多盗，率强宗家仆。珪请获盗，连坐其主。法司议从之。
尹直辈谋之李孜省，取中旨责珪不能弭盗，左迁广
西按察使。孝宗嗣位，擢右副都御史，巡抚顺天。入为”
刑部右侍郎，进右都御史，总督两广军务。与总兵官
毛锐讨古田獞。副总兵马俊、参议马铉自临桂深入，
败死，军遂退。诏停俸讨贼。珪复进兵，连破七寨，他贼
悉就抚。弘治七年迁南京刑部尚书。寻召为左都御
史，加太子少保，再加太子太保。以灾异与都御史戴
珊共陈时政八事，又陈刑狱四事，多报可。珪久为法
官，议狱皆会情比律，归于仁恕。宣府妖人李道明聚
众烧香，巡抚刘聪令千户黄珍鞫之，株连数十家，谓
道明将引北寇攻宣府。聪信之，奏于朝，籍诸人产，广
行捕逐。及逮讯无验，珪乃止坐道明一人，馀悉得释，
而抵珍罪，聪亦下狱贬官。帝之亲鞫吴一贯也，将寘
大辟，珪进曰：“一贯推案不实，罪当徙。”帝不允，珪执如
初。帝怒，戴珊从旁解之。帝乃霁威，令更拟。珪终以原
拟上。帝不悦，召语刘大夏。大夏对曰：“刑官执法乃其
职，未可深罪。”帝默然久之，曰：“朕亦知珪老成不易得，
但此事太执耳。”卒如珪议。及刘瑾用事，九卿伏阙固
谏，韩文被斥，珪亦连章乞休。诏加少保，赐敕驰传归。
卒赠太保，谥“庄懿。”从孙如霖，南京礼部尚书。如霖曾
孙洪学，吏部尚书。洪学从弟梦得，兵部戎政尚书。他
为庶僚者复数人。